id en ms sv id ms ms id id id ms id ms id id id ms ms id id id id id es id ms ms ms id id en id id id id id id id id id id id id id id id id id id id id id id id id en it en id en sv en id id id id id id id id id id id id id id ms id id en id id id id id id id ms id id id id id id id id id id id id vo id id id id id id id ms id en id ms id id ms id id id su id ms id id id id id id id tl ms id en sv id cs hu cs sv en en id id id vo id en ms war id ca id id ms ms ms
Ini kali ketiga Yus menjejakkan kaki di Tanah Suci Mekah. Ketika KT63 mendarat di Lapangan Terbang Jeddah, air mata Yus mercik di kelopak mata. Badan terasa letih kerana penerbangan 8 jam namun dibaikan kerana hasrat untuk menunaikan haji telah tercapai.
"Alhamdulillah kita dah sampai ke bumi agong" bisik Yus kepada isterinya Ummi Syafiqah. Ummi tersenyum namun Yus berkata  " Nak genggam tangan tak bolehkan, abang telah berikhram".
Pendaratan KT63 tanpa Atiqah, Aqilah. Kalau kali pertama Yus menunaikan umrah bersama-sama dua puterinya. Kali ini kehadiran ke Mekah untuk menunaikan haji. Selama 47 hari semua anak-anak terpaksa dtinggalkan dengan lindungan Allah.
Selesai mengumpul jemaah haji, bas yang mereka bertolak dari Jedah ke Kota Mekah. Jika dicampur semua jam perjalanan, kini Yus dan jemaah lain telah lebih 13 jam bermusafir.
"Ummi, kita buat yang terbaik ya ketika di Tanah Suci nanti....." Kata Yusof sambil mengengam tangan Ummi semasa balik dari urusan dengan Tabung Haji di Kuala Lumpur. Ummi mengangguk kepala.
"Usia kita sudah 61 tahun, harap-harap kita tak ada masalah di sana nanti ye bang," kata Ummi.
Ketika bas tiba di hadapan hotel Jawad Al Taj, Imam di Masjidil Haram baru memberi salam. Ahh tak dapat jemaah dengan imam Subuh ini bisik hati Yusof. Jalan di depan hotel penuh dengan jemaah yang berjalan ke Masjidil Haram. Ada yang memakai ikhran ada yang tidak. Bagi Yusof pemandangan begitu tidak mengejutkan kerana sebelum ini dia sudah pernah sampai menunaikan umrah.
Tidak semua ahli rombongan yang Yusof kenal lagi. Maklumlah baru saja berkenalan sebelum ini di Kompleks Movenpick. Yang dia harus jaga ialah isterinya Ummi.
"Ingat anak-anak dan menantu ayah. Kami pergi buat haji lama. Kami akan bermusafir hampir dua bulan. Jaga diri baik-baik. Banyakkan berdoa. Jangan tinggal solat," pesan Yusof kepada anak menantunya sewaktu ucapan terakhir sebelum berangkat. Pakaian ikhram telah dipakai kemas oleh Yusof.
"Anggaplah pemergian kami seperti kembalinya kami ke Alam Barzah", Aqilah mengesat air mata. Amirah mengelap pipinya. Atiqah menelan air liur sedih. Muka Ummi merah kesedihan.
"Percayalah kami pergi melakukan ibadah. Jadi percayalah semuanya akan dilindungi Allah".
Di perkarangan Masjidil Haram begitu ramai jemaah. Musim haji memang luar biasa jumlahnya. Walaupun Yusof dan pernah datang menunaikan umrah, untuk menunaikan umrah kali ini mereka masih mengikuti ahli rombangan yang datang bersama-sama.
"Biarlah yang pertama ni kita ikut kumpulan yang ada. Tak manis terpisah," pesan Yus kepada Ummi. Ummi mengangguk kepala setuju.
"Ummi ingat lagi pintu 70?" Ummi mengangguk kepala.
"Masih ingat pintu 91?" Ummi mengangguk kepala.
Yus tersenyum. "Tengok Ummi jemaah ramai tawaf, Camkan Sudut Hajar Aswad ye. Ingat lampu hijau yang kita buat panduan masa buat umrah dulu.
Bukit Safa begitu ramai orang pagi itu. Namun semuanya kena dilalui juga untuk melengkapkan rukun Umrah pagi itu. Selepas ini mereka boleh bertahlul dan bebas pantang ikhram sebelum sampai hari melakukan haji mulai 8 Zulhijjah.
"Kenapa bang......kenapa ni," Yus berhenti di pinggir tempat mengambil Air Zam-Zam.
"Abang Hypo. Lapar. Cuba ambil air zam-zam kita minum dulu ambil tenaga.
Dua cawan Yus minum air zam-zam. Akhirnya selesai tujuh pusingan Yus dan Ummi Sai jika mengambil kira semuanya lebih dari 4 kilometer.
"Alhamdulillah selesai. Lihat dan kenangkanlah pengorbanan Siti Hajar dalam usaha mencari air kepada puteranya Ismail (nabi)" bisik Yusof sewaktu keluar dari kawasan Safa Marwah.
"Kali ini tak banyak peluang nak ambil angin kat laman masjid, orang ramai," bisik Yus kepada Ummi. "Tak macam masa kita buat umrah, banyak kawasan lapang di laman masjid" sambung Yus lagi.
Menjelang hari Wukuf, Yus dan Ummi serta rakan-rakan bakal haji tak banyak berada di luar hatel. Maklumlah suhu ada kalanya mencecah hingga 51 darjah Celcius.
Dicatat oleh Abd Raai Osman P.J.K di 10:59 PTG Tiada ulasan:
Ayah kata raya nanti kita balik rumah Mak Long. Kami tidak membantah kerana setiap tahun memang kami balik ke rumah Mak Long. Sejak kami kenal dunia, rumah Mak Long adalah tempat kami balik beraya. Rumah orang lain bukan kami tak balik tapi rumah Mak Long tetap menjadi perhentian pertama.
“Ayah kenapa kena balik rumah Mak Long....”, pernah Angah bertanya.
“Mak Long tinggal sorang.....”
“Kenapa tak balik rumah Atuk” sambung Angah lagi sambil meletakkan botol susunya ke dalam bakul motosikal ayah.
“Atuk mana ada lagi...Atuk bukankah dah lama meninggal dunia”, jawab ayah sambil mengesat air mata yang tergenang di tepi mata.
“Ayah menangis ye?”, tanya aku kepada ayah. Ayah tersenyum berkata tidak, tapi hidung ayah merah.
“Kenapa kita kena panggil Mak Long tu MakLong...?” tanya Angah lagi. Aku merungut, apalah Angah ni asyik bertanya yang bukan-bukan.
“Mak Long tu kakak ayah yang sulung. Masa ayah kecil-kecil dulu dia bela ayah. Dia mandikan ayah, dia bagi makan ayah”. Jawab ayah.
Ayah berkata lagi. Along nanti kena jadi Mak Long. Kena jaga adik. Jangan gaduh-gaduh. Jaga keselamatan adik-adik. Along kena jadi abang yang baik. Bila besar Along orang akan panggil Abang Long. Bila dah tua orang akan panggil Pak Long. Aku menganggukkan kepala tanda setuju tapi belum faham sangat apa yang ayah ucapkan.
Berat juga peranan Along ni rupanya. Kena ambil alih tugas ayah. Paling aku tidak tahan bila ayah berkata, kalau ayah tidak ada di dunia nanti along sebagai abang sulung kena menjadi wali nikahkah adik-adik perempuan.
Mak Long tinggal seorang diri selepas Pak Long meninggal dunia. Mak Long tiada anak. Baginya anak saudara adalah anaknya juga. Kalau dia nak marah dia akan marah. Adik-adiknya sudah faham perangai Mak Long. Kata Mak Long kalau tidak ditegur bimbang bila anak-anak dah besar rosak akhlaknya.
Kata ayah, semasa kecil dia sering kena rotan dengan Mak Long kalau buat salah. Nenek dan ayah tidak pernah memarahi  Mak Long. Itulah Mak Long, tanggungjawabnya mengatasi  Atuk dan Nenek. Kata ayah, kalau Mak Long tidak buat begitu sudah pasti ayah tidak berada ditempat sekarang.
Cerita ayah lagi ketika  nenek dan atuk ke sawah, Mak Longlah yang menjaga ayah dan Mak Su. Ketika itu Mak Long sekolah tak tinggi. Lepas habis sekolah Mak Long dikahwinkan dengan Pak Long. Lepas tu Mak Long ikut suaminya merantau di merata tempat. Pak Long bekerja sebagai tentera yang  terkorban dalam satu pertempuran dangan  komunis.
Lama Mak Long bersedih dengan kematian suaminya. Namun dengan nasihat atuk, Mak Long kembali bersemangat apabila nasihat atuk didengari.
Kerana sayangnya Mak Long kepada arwah suaminya sehingga kini Mak Long masih tinggal keseorangan dengan ditemani oleh Mak Su yang tinggal berjiran dengannya. Mak Su bila tamat pengajian di universiti dia balik bertugas sebagai guru di bandar berhampiran rumah Mak Long.
Walaupun rumah Mak Su bersebelahan rumah Mak Long, tapi rumah Mak Longlah tempat kami menginap bila balik kampung samada hari raya atau tidak. Pesan ayah kepada Mak Su jagalah Mak Long kerana ayah sering bekerja diluar daerah.
“Mak Long ni dah jadi penganti ibu bagi ayah...”ayah berkata kepadaku suatu ketika di tepi sawah dekat rumah Mak Long. Aku yang masih kecil waktu itu masih belum faham apa maksud ayah. Namun bila dewasa baru aku faham.
Petang itu aku memapah Mak Long masuk ke perkarangan hospital. Mak Long begitu sedih. Adik perempuanku memeluk Mak Long sambil menangis. Mak Su mengusap kepala adik.
“Sabar sayang.......jangan menangis ini sudah takdir Allah”, Mak Su memujuk adik.
“Ayah dah tak ada Mak Long....ayah dah mati.....”, Mak Long menahan pilu.
Ayah pergi buat selama-lamanya dalam kemalangan jalan raya bersama ibu ketika kami pulang dari kampung berjumpa Mak Long.
“Sabarlah nak, Mak Long pun sedih. Dialah satu-satunya adik lelaki Mak Long. Dialah tempat Mak Long bergantung”
Selepas ayah dan emak dikebumikan aku menggenggam  kemas tanah kubur ibu ayah sekuat-kuatnya sambil berjanji untuk mengganti ayah menjaga Mak Long.
Dicatat oleh Abd Raai Osman P.J.K di 10:12 PG Tiada ulasan:
Label: Mak Long;suratan;, takdir
Selasa, Februari 08, 2005
[Karya ini pernah tersiar dalam ruangan Secebis Kisah Utusan Malaysia ]
(Keluaran 14 Oktober 1993)
Kurang sepuluh minit jam lima pagi aku telah sampai di perhentian bas Butterworth.
Sewaktu azan membelah subuh dari masjid Permatang Pasir, teksi yang aku tumpangi berhenti di halaman rumah Pak Ngah Musa. Udara segar datang dari arah sawah menyamankan aku lalu mengukir semula kenangan lima belas tahun lalu. Waktu itu nenek masih hidup. Aku dan emak sama-sama mengerjakan sawah.
Sekarang emak telah tiada. Waktu itu sawah dan lumpur mainan emak dan aku. Paling menyeronokkan bila tiba musim padi menguning. Bau harum daun padi yang kering mengasyikkan sekali.
Pak Ngah Musa waktu itu masih muda. Dialah membantu emak dan nenek membanting padi dan membajak. Upahnya ikut cara keluarga. Hasil banyak merasa semua. Hasil sedikit sama diagih. Menurut cerita emak mereka adik beradik hidup bermuafakat. Itu aturan datuk ke atas anak-anaknya.
Arwah ayahku berasal dari Perak, dia merantau dan bertemu jodoh dengan emak. Pada ayah harta pusaka datuk seperti hartanya. Dialah yang membantu mengusahakan sawah itu.
Pak Ngah Musa bernikah dua tahun sebelum ayah meninggal dunia. Sikapnya berubah setelah beristerikan Mak Nagah Minah. Dia menzahirkan perasaan tidak selesa pada keluarga kami. Lima tahun selepas Pak Ngah bernikah, emak meninggal dunia.
Aku tidak tahan lagi dengan sikap Pak Ngah, dalam diam aku memohon menjadi peneroka di tanah rancangan FELDA. Sudah menjadi takdir aku berjaya. Aku dan keluarga membawa diri ke Pahang.
"Ha, Awang. Ingat siapa tadi," Pak Ngah mematikan lamunan aku. Pak Ngah kelihatan sudah tua benar. Namun kemesraannya memberikan aku keinsafan untuk tidak menaruh dendam padanya.
Dari perbualanku dengan Pak Ngah Musa semasa bersarapan dia memberitahu sudah hampir sebulan sakit. Sawah anaknya yang sulung mengusahakannya.
Pak Ngah dan Mak Ngah agak terkejut malam itu bila aku memberitahu kepulanganku hendak membantunya menyelesaikan hutang cukai tanah yang tidak mampu dijelaskannya.
"Sudahlah Pak Ngah yang lepas biarkan berlalu. Tanah pusaka datuk ini rezeki untuk Pak Ngah. Saya sudah ada bahagian untuk saya di Pahang., cuma pesan saya jagalah pusaka ini seperti mana arwah datuk menjaga dulu.," kataku kepada Pak Ngah Musa.
Petang itu aku berlepas pulang dengan keretapi malam bersama bekalan beras yang baru diproses dari kilang padi Haji Rejab.
"Awang jangan lupa pada Pak Ngah," bisik Pak Ngah Musa sebelum keretapi berlepas.
Dicatat oleh Abd Raai Osman P.J.K di 8:02 PG Tiada ulasan:
[Karya ini pernah tersiar dalam ruangan Secebis Kisah Utusan Malaysia ]
(Keluaran 4 Feb 1994)
Ketika Hakim Mahkamah Tinggi menjatuhkan hukuman ke atas Abang Jalil, Kak Milah jatuh pengsan. Mahkamah gempar. Aku dan keluarga Kak Milah yang keluarga mengeluarkan Kak Milah dari kamar mahkamah untuk memulihkannya.
Abang Jalil merenung sayu sambil dibawa keluar oleh anggota polis ke Black Maria. Ketika Kak Milah pulih, Abang Jalil telah jauh dibawa pergi.
"Kak Milah malu Man. Kak Milah kesal. Kenapalah Abang Jalil sanggup melakukan perkara terkutuk itu", Kak Milah bersuara lemah. Aku menghulurkan air sejuk untuk Kak Milah.
"Sudahlah Kak Milah, ini semua kehendak Allah. Allah masih menyayanginya," pujuk aku.
"Kasihan kata Man..?" Kak Milah seperti tidak faham maksud kata-kataku.
"Ya, Allah masih mahu Abang Jalil bertaubat. Bila dia mati nanti dosanya akan terampun,"kataku.
"Mati, mati di tali gantung?" seperti meraung Kak Milah menyoal aku. Aku hanya mampu mendiamkan diri. Aku tidak mahu membakar perasaan Kak Milah.
"Kak Milah malu. Malu pada masyarakat dan keluarga. Mereka akan mengutuk suami Kak Milah yang menjadi pengedar dadah.", Kak Milah bersuara kesal.
"Biarkan mereka mengutuk. Allah bersama kita. Kalau mengutuk, mereka yang berdosa. Yang penting Abang Jalil sudah dihukum. Biarkanlah dia, Allah yang akan menentukan segala-galanya," aku menguatkan semangat Kak Milah.
"Kak Milah tak sangka selama ini Abang Jalil menjadi pengedar dadah," kata Kak Milah.
"Sepandai-pandai tupai melompat ke tanah juga," kataku.
Orang yang lalu lalang menoleh ke arah Kak Milah. Kak Milah merenung masa depannya yang kabur. Mungkin anak-anaknya yang difikirkan.
Malang bagi Kak Milah, suami yang disayangi menjadi musuh masyarakat. Kini Kak Milah mesti menempuh masyarakat yang sudah pasti akan mencemuhnya.
"Ayuh kita pulang Kak Milah," pelawaku. Kak Milah merenung mukaku. Renungannya mendebarkan dada mudaku.
"Maafkan aku Man. Kalau aku memilih kau menjadi suamiku dulu tentu tak jadi begini. Tapi aku mengejar Abang Jalil yang kononnya orang kaya.," Kak Milah mengejutkan aku.
"Sudahlah. Semua ini takdir Ilahi. Lagi pun Kak Milah sudah menganggap saya sebagai adik angkat," aku menenangkan Kak Milah.
Kak Milah yang lebih tua tiga tahun dariku dan pernah menjadi kekasihku suatu masa dulu diam dan menundukkan kepala. Air matanya menitis lembut ke pipi. Aku memujuknya meninggalkan Mahkamah Tinggi yang penuh kenangan bagi Kak Milah.
Dicatat oleh Abd Raai Osman P.J.K di 8:01 PG Tiada ulasan:
[Karya ini pernah tersiar dalam ruangan Secebis Kisah Utusan Malaysia ]
(Keluaran 21 Mei 1992)
Sudah lima puluh hari emak kembali ke Rahmatullah. Bagaikan bermimpi petang itu kereta Proton Saga putih berhenti di depan rumah teres dua tingkat kami. Aku mengejutkan abang Ramlan yang sedang menidurkan Nur Amirah. Abang Ramlah mengenakan cermin matanya sambil menjengah ke luar dari celah langsir.
"Paksu, masuk Paksu, masuk" pelawa ramah abang Ramlan. Dari dalam kereta keluar seorang perempuan yang aku fikir mungkin itu Maksu abang Ramlan.
Aku tidak pernah melihat Paksu dan Maksu sebab abang Ramlan tidak pernah membawa bertemu dengan mereka sejak kami berkahwin kerana emak selalu uzur dan tidak dapat berjalan jauh.
"Lama tak jumpa.." kata abang Ramlan sambil bersalaman dengan Paksu.
"Mana nak jumpa selalu, kau sudah jadi orang kaya sekarang," balas Maksu sambil meletakkan beg tangan di atas tempat duduk.
"Alhamdulillah….., kaya tidak tapi senang adalah Maksu. Tapi kalau saham saya naik, mungkin saya boleh kaya," jawab abang Ramlan seperti menyindir.
"Dimana kau kebumikan emak….."tanya Maksu.
"Disini," ringkas jawab abang Ramlan.
"Kenapa tak dibawa balik ke tempat tumpah darahnya, bukankah di sana ramai saudara maranya?" tanya Maksu.
"Disini lebih afdal Maksu, tak payah seksa-seksa arwah", jawab abang Ramlah tegas.
Aku minta diri ke dapur. Mereka anak beranak meneruskan perbualan yang sesekali seolah-olah menyindir.
"Jadi…, Paksu mahukan sijil kematian mak?" tanya abang Ramlah. Aku lihat Paksu tersenyum lembut. Jauh beza dari raut wajahnya ketika mula-mula tiba.
"Dulu sewaktu mak masih hidup Paksu beritahu Peguam dihadapan Mak Anjang bahawa emak telah mati.
Jadi buat apa nak minta sijil kematian mak lagi?" abang Ramlah bertanya tegas.
Aku lihat Paksu kegelisahan.
"Paksu sendiri buat silap. Dua kali saya beritahu tentang emak yang sedang uzur. Tapi Paksu tak datang. Bila emak meninggal, Paksu tak datang juga."
"Maafkan Paksu Lan…"rayu Paksu.
"Paksu tidak bersalah dengan saya, tapi bagaimana dengan arwah emak. Dia yang mengasuh dan membesarkan Paksu selepas kematian nenek. Aleh-aleh pasal harta pusaka, Paksu mahu menafikan kewujudan emak dalam hidup Paksu,"abang Ramlan bersuara sayu. Menitis air mata Paksu.
Petang itu Paksu pulang dengan tenang dan tersenyum puas bila abang Ramlan tanpa banyak kerenah dan penuh menghormati ayah saudaranya memberi sehelai sijil mati emak.
Sebulan kemudian kami pulang ke Kampung Permatang Pauh, kampung pusaka arwah nenek abang Ramlan. Kami disambut penuh kemesraan. Setelah mengumpul semua saudara mara, Paksu memberitahu tujuannya untuk membuat pembahagian pusaka.
Esoknya kegemparan tiba-tiba terjadi.
"Kau sudah gila Ramlan? Habis kau wakafkan bahagian pusaka emak kau tu?" menyinga aku lihat Paksu memarahi abang Ramlan.
""Maafkan saya Paksu. Saya buat ini semua demi mak. Saya tak ada apa-apa lagi. Untuk hidup saya sudah ada harta penjagaan senderi. Emak di Alam Barzah manfaat dari kita. Sepatutnya harta ini mak perolehi masa di hidup. Jadi bila dia sudah meninggal, salahkah saya wakafkan bagi pihak mak?"
Tanpa menyoal lagi Paksu tinggalkan kami. Lepas Zohor kami pulang ke rumah dalam damai.
Dicatat oleh Abd Raai Osman P.J.K di 8:00 PG Tiada ulasan:
Catatan Lama Laman utama
Andai Ini Kunjungan Terakhirku
[Karya ini pernah tersiar dalam ruangan Secebis Kisah Utusan Malaysia ] (Keluaran 14 Oktober 1993) Kurang sepuluh minit jam lima pagi...
Ayah kata raya nanti kita balik rumah Mak Long. Kami tidak membantah kerana setiap tahun memang kami balik ke rumah Mak Long. Sejak kami ken...
[Karya ini pernah tersiar dalam ruangan Secebis Kisah Utusan Malaysia ] (Keluaran 21 Mei 1992) Sudah lima puluh hari emak kembali ke Rahma...
[Karya ini pernah tersiar dalam ruangan Secebis Kisah Utusan Malaysia ] (Keluaran 4 Feb 1994) Ketika Hakim Mahkamah Tinggi menjatuhkan huk...
[Karya ini pernah tersiar dalam ruangan Secebis Kisah Utusan Malaysia ] (Keluaran 7 Mei 1992) Penerbangan aku ke UK jam 11 malam. Hasrul m...
Cerpen ini telah disiarkan oleh majalah Al-Ummah bil 16. Februari 1989 B aru sebentar emaknya menutup mata dengan rapat meninggalkan segala...
Andai Ini Kunjungan Terakhirku
Ini kali ketiga Yus menjejakkan kaki di Tanah Suci Mekah. Ketika KT63 mendarat di Lapangan Terbang Jeddah, air mata Yus mercik di kelopak m...
Abd. Raai Osman P.J.K - Bandar Baru Bangi, Selangor Darul Ehsan, Malaysia. E-Mel raaios@yahoo.com.. Tema Pelancongan. Imej tema oleh rion819. Dikuasakan oleh Blogger.